**Саха тылын уонна сурук-бичик күнүгэр аналлаах**

**аралдьытыы сценарийа**

**2 младшая группа «Мичээр» «Ийэ тыл кунэ»**

**Сыала:** Оҕолорго саха тылын уонна суругуну бичигин бэлиэтиир күн суолтатын тиэрдии, сахалыы оонньуулары кытта билсиһиннэрии.

**Туттуллар матырыйаал:** Көмүлүөк, чуораан, чороон, кытыйа, “Ыһыах” презентация.

**Кыттааччылар бары сахалыы таҥастаахтар.**

*Киириитэ*

1. Аал уоту аһатыы сиэрэ туома.

Аал уотум иччитэ,

Күл тэллэх,

Көмөр сыттык,

Көбүөрүнньук суорҕан,

Саалыр чанчык,

Бырдьа бытык,

Кыырык төбө,

Кырдьаҕас эһэбит

Хатан Тэмиэрийэ,

Күлүм аллай!

Мичик аллай!

Кир-хах сыстыбатын,

Дьаҥ-дьаһах дьалбарыйдын!

Ыарыы-сүтүү быралыйдын,

Ыраас ыра ыксаластын!

Дом!!! Дом!!! Дом!!!

(чуораан тыаьа)

*Сүрүн чааһа*

1. Бүгүн биһиги Сахабыт норуотун үйэттэн үйэҕэ, ыччаттан ыччакка бэриллэр фольклорун, норуот үгэстэрин кытта билсиэхпит. Үгэстэрбитин умнан бистэхпитинэ, ыччаппытыгар үөрэппэтэхпитинэ норуот симэлийэр, сүтэр. Ол иһин биһиги норуоппут үгэстэрин билиэхтээхпит.

Дьарыкпыт саҕалыныытыгар биһиги биир сиэри туому тутустубут – группабытын, ыалдьыттары, оҕолору алҕаатыбыт, Аал уот иччитин аһаттыбыт. Биьиги сахалар урут-уруккаттан уот иччитин убаастыыбыт, кинини күндүлүүбүт, киниэхэ сүгүрүйэбит. Бары бииргэ хатылыаххайын эрэ – «Аал уот иччитэ». Бу сиэри улахан бырааһынньыктарга кырдьаҕас киһи толорор, онтон дьиэҕэ дьиэ хаһаайката уот иччитин күндүлүүр. Бу алгыс ситиһиини, доруобуйаны, быйаны тускулуур.

Билигин биьиги чабырҕахпытын ааҕыахпыт.

**Чыычаах туһунан чабырҕах.**

Чыыбы- чаабы

Биир тумустаах,

Чыыбы чаабы

Икки харахтаах,

Чыыбы- чаабы

Икки атахтаах,

Чыыбы- чаабы

Икки кынаттаах,

Чыыбы- чаабы биир кутуруктаах,

Чыыбы –чаабы аата чыычаах.

- Маладьыастар. Оҕолоор, бу мээнэ хоһоон буолбатах, бу «чабырҕах» - чабырҕах саха тылынан уус уран айымньыта. Саха өйө сытыы буоларыгар, Саха мындыр буоларыгар, Саха булугас буоларыгар, Саха тыла сайдарыгар, саха тыына уһууругар чабырҕах аналлаах. Билигин биһиги физкульминуткаҕа турабыт.

*«Оһуор» физкультминутка. Оһуор үҥкүү элеменнарын толоруу.*

Биһиги сахалар саамай кэтэһэр бырааьынньыкпыт «Ыһыах» буолар.

*Ыһыах «Презентация»*

Ыһыах диэн сахаларга сайылыкка киирии, айылҕаны кытта алтыһар улуу күммүт буолар. Бу бырааһынньык сайын буолар. Бырааһынньык көнө, киэн сиргэ ыытыллар, бу сир Түһүлгэ диэн ааттанар. Түһүлгэни эрдэттэн киэргэтэллэр, эдэр хатыннары олордон, салама баайан. Түһүлгэ ортотугар уот оттор миэстэ бэлэмнэниллэр. Кымыс иһиитин сиэрэ туома ыытыллар. Кымыһы чороонтон иьэбит. Чороон хатыҥ мастан оҥоһуллубут 1 эбитэр 3 атахтаах иһит. Ыһыах сахаларга үтүө, сырдык сыл кэлэрин, өлгөм үүнүү биэрэрин тосхолуур бырааһынньык буолар. Бу бырааьынньыкка кэнсиэрдэр, күүстээхтэр сымсалар күрэхтэһиилэрэ, ат сүүрдүүтүн күрэхтэһиитэ буолар.

Билигин биһиги эмиэ күрэхтэһиэхпит уонна кыайыылаахтары наҕараадалыахпыт.

*«Куобахсыт» (Прыжки на двух ногах в длину)*

* Бу “Куобахсыт» диэн оонньуу, ырааҕы ыстанарга курэхтэһии. Манна бэлиэ баар, онно икки атаххынан киэн соҕустук үттэнэн туран атахтаргынан биир тэҥҥэ ыстанаҕын. Ыстанаргар биир ыстаныыны оҥоро5ун. Ким ыраах ыстаммыт ол кыайар.

Ыһыах түмүгэр бары төгүрүччү туран эрэ оһуохайдыыбыт. Оһуохай үҥкүүгэ биир таһаарааччы баар буолар, атыттар бары хатылаан үтүктэллэр, ыллаһаллар. Бу үҥкүү олох уонна күн бэлиэтин көрдөрөр.

*Оһуохай*

- Бүгүҥҥү занятияҕа эһиги туох саҥаны биллигит оҕолоор?

- Ханнык сахалыы тыллары үөрэттибитий?

*Оҕолору уонна ыалдьыттары лэппиэскэнэн уонна алаадьынан күндүлээһин.*